“ศบค.” แถลง พบผู้ติดเชื้อ “โควิด” เพิ่ม 28 ราย เสียชีวิต 1 ยอดป่วยสะสม 2,700 คน
"โฆษก ศบค." แถลงสถานการณ์ "โควิด-19" ในประเทศ พบผู้ติดเชื้อเพิ่ม 28 ราย เสียชีวิต 1 ยอดป่วยสะสม 2,700 คน กระจายอยู่ในพื้นที่ 68 จังหวัด
"โฆษก ศบค." แถลงสถานการณ์ "โควิด-19" ในประเทศ พบผู้ติดเชื้อเพิ่ม 28 ราย เสียชีวิต 1 ยอดป่วยสะสม 2,700 คน กระจายอยู่ในพื้นที่ 68 จังหวัด
17 เม.ย. 2563

นพ.ทวีศิลป์ วิษณุโยธิน โฆษกศูนย์บริหารสถานการณ์การแพร่ระบาดของโรคติดเชื้อไวรัสโคโรนา 2019 (โควิด-19) หรือ ศบค. แถลงสถานการณ์ไวรัสโควิด-19 ประจำวันที่ 17 เม.ย.63
โดยระบุว่า มีผู้ติดเชื้อรายใหม่ 28 ราย รักษาหายกลับบ้านแล้ว 1,689 ราย ยังรักษาตัวอยู่ที่รพ. 964 ราย และอาการดีขึ้นเรื่อยๆ รวมผู้ป่วยติดเชื้อสะสม 2,700 ราย กระจายอยู่ในพื้นที่ 68 จังหวัด โดยกรุงเทพฯ และนนทบุรียังมีแนวโน้มเพิ่มขึ้นผู้ติดเชื้อ
ขณะที่มีผู้เสียชีวิต 1 ราย นับเป็นผู้เสียชีวิตรายที่ 47 เป็นหญิงไทย อาชีพแม่บ้าน อานุ 58 ปี มีโรคประจำตัว เบาหวาน ความดันโลหิตสูง มีประวัติสัมผัสผู้ป่วยยืนยันก่อนหน้านี้ และเข้ารับการรักษาที่ รพ.แห่งหนึ่งใน จ.ชุมพร ในวันที่ 12 เม.ย. มีไข้ ไอ เหนื่อยหอบ แพทย์ใส่เครื่องช่วยหายใจ พบปอดอักเสบรุนแรง และเสียชีวิต วันที่ 16 เม.ย.
สำหรับผู้ป่วยรายใหม่ที่เพิ่มขึ้น 28 ราย ใน 6 จังหวัด เข้ารับการรักษาในกรุงเทพมหานคร 20 ราย, ยะลา 3 ราย, ชุมพร 2 ราย, ปัตตานี 1 ราย, ภูเก็ต 1 ราย, ขอนแก่น 1 ราย
โดยกรุงเทพมหานคร มีผู้ป่วยที่รับรักษาสะสมมากที่สุด 1,371 ราย ตามด้วย ภูเก็ต 192 ราย, นนทบุรี 148 ราย, สมุทรปราการ 108 ราย, ยะลา 99 ราย, ปัตตานี 87 ราย, ชลบุรี 81 ราย, สงขลา 56 ราย, เชียงใหม่ 40 ราย และปทุมธานี 33 ราย โดยอยู่ระหว่างการสอบสวนอีก 68 ราย
ส่วนจังหวัดที่ยังไม่มีรายงานพบผู้ติดเชื้อโควิด-19 มี 9 จังหวัด ได้แก่ กำแพงเพชร ชัยนาท ตราด น่าน บึงกาฬ พิจิตร ระนอง สิงห์บุรี และ อ่างทอง
 
 